27/08/11
La storie de Joibe Grasse a FAFieste ai 2 di Setembar
Vinars ai 2 di Setembar, a 7 di sere (19.00), alì dal tendon di Blessan, si varà l'ultin dai apontaments estîfs cu la Associazion 1511. Si trate di une conference storiche sul riviel de Joibe Grasse dal 1511 tignude di Carli Pup là che si fevelarà des causis, dal svilups e de ereditât de plui grande rivolte popolâr furlane. La iniziative e je cjapade dentri inte FAFieste, manifestazion inmaneade dai Fantats Furlans che si davuelzarà dal prin ai trê di Setembar.
Simpri vinars, ma a 9 di sere (21.00), dentri de FAFieste si varan i concierts di Ulisse e i Ciclopi (che a àn a pene vinçût il Premi Friûl), dai Parafangos e dai Ad Plenitatem Lunae (grup che, cemût che us vevin za contât, al à dedicât un dai siei tocs propit ae Joibe Grasse dal 1511). A saran po i bancuts di diviersis grups tant che la associazion "Lenghis dal drâc - Amîs di Onde Furlane" e dal Comitât Friûl - Euskal Herria là che, se o cjalais ben, o cjatarês ancje materiâi dedicâts ai 1511. Cun di plui, dentri de fieste, al è ancje ce mangjâ e ce bevi.
25/08/11
Il 1511 ancje in trê riis
Inte seconde edizion dal concors leterari "In trê riis", inmaneât de associazion culturâl "Colonos" di Vilecjaze e dedicât ae scriture di une conte par furlan che e stedi dentri intes 180 batudis, la vitorie e je lade a di un test leât al 1511. Il prin premi, di fat, al è lât ae conte "Un altri carnevâl" scrite di Christian Romanini (te foto si pues viodi un moment de premiazion).
Il test al è stât sielzût de jurie tra i siet finaliscj che a vevin passât la prime selezion. In dut, la partecipazion ae edizion 2011 dal concors e je stade di 55 tescj che a son stâts fats indenant di 38 zovins (par partecipâ, di fat, no si à di passâ i 35 agns).
Viodût che si trate di contis pardabon curtis, o podìn proponius in version integrâl il test che al à vinçût il concors: "Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511."
08/08/11
"Fûcs su lis culinis" ai 12 di Avost a Buie
Vinars ai 12 di Avost a 9 mancul un cuart di sere (20.45), alì de ostarie di Parùs a Saramont di Buie al torne l'apontament cun "Fûcs su lis culinis. Storiis di riviel tal Friûl culinâr".
Dilunc vie de serade si contaran lis vicendis di trê rivoltis furlanis: la insurezion popolâr de Joibe Grasse dal 1511, i disordins dal 1841 a S. Denêl cuintri de privatizazion des comugnis, e il riviel di Sarsêt dal 1867 cuintri de "vuardie nazionâl".
Dopo di Murùs e di Vildivar, "Fûcs su lis culinis" al rive ancje a Buie in gracie de colaborazion jenfri la associazion "El Tomât" e la associazion 1511. Par mieç di leturis di cronichis contemporaniis ai fats, di tocs di leterature furlane dedicâts a chescj episodis storics, di moments di ricostruzion storiche e des musichis dal "Vididule Project" si varà cussì la ocasion par tornâ a scuvierzi trê acjadiments de storie furlane che a restin ancjemò pôc o nuie cognossûts.
01/08/11
Contecurte 1511 intal fuartin di Vençon ai 5 di Avost
Vinars ai 5 di Avost, a nûf di sere (21.00), alì dal fuartin venezian di Vençon si varà un gnûf apontament cun "Contecurte 1511". La iniziative e viôt adun la Associazion 1511, la Ostarie leterarie Contecurte, Radio Onde Furlane, il Sportel intercomunâl pe lenghe furlane dal Glemonàs, il Comun e la Pro Loco di Vençon.
Ancje chest viaç "Contecurte 1511" e à cjatât acet intun sît pardabon inmagant, ven a dî il fuartin venezian di Vençon che nol è tant che al è stât restaurât. Tal câs però che al ves di jessi brut timp l'apontament si tignarà alì dal palaç dal Comun di Vençon.
Il riviel dal 1511 al sarà inmò une volte il protagonist di une schirie di storiis metudis adun inte suaze dal progjet leterari di Contecurte. Chestis contis - daûr tradizion une e je simpri fate di pueste pe ocasion e leade al teritori là che si davuelç la iniziative - a saran proponudis intune cun tocs di cronichis dal '500, cun contis popolârs e cun fruçons di aprofondiment storic. A compagnâ il public dilunc vie de serade a saran lis vôs di Raffaele Serafini, Checo Tam e Carli Pup. Cun di plui, cheste volte, la serade e sarà ancje compagnade de musiche sunade di Marco Tomasin.
Iscriviti a: Post (Atom)
unk fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn lmo_Latn